CELEX: 52017PC0073
Language: mt
Date: 2017-02-13
Title: Proposta għal DEĊIŻJONI TAL-KUNSILL li tistabbilixxi l-pożizzjoni li għandha tiġi adottata f’isem l-Unjoni Ewropea fil-Konferenza tal-Partijiet fir-rigward tal-proposti għall-emendi tal-Anness III tal-Konvenzjoni ta’ Rotterdam

IL-KUMMISSJONI EWROPEA
            Brussell, 13.2.2017
            COM(2017) 73 final
            2017/0027(NLE)
            Proposta għal
            DEĊIŻJONI TAL-KUNSILL
            li tistabbilixxi l-pożizzjoni li għandha tiġi adottata f’isem l-Unjoni Ewropea fil-Konferenza tal-Partijiet fir-rigward tal-proposti għall-emendi tal-Anness III tal-Konvenzjoni ta’ Rotterdam
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               Taħt l-awspiċi tal-Organizzazzjoni tal-Ikel u l-Agrikoltura (il-FAO) u l-Programm tan-Nazzjonijiet Uniti għall-Ambjent (l-UNEP), f’Marzu tal-1998 ġew konklużi negozjati għal Konvenzjoni dwar l-applikazzjoni tal-proċedura ta’ kunsens infurmat minn qabel (prior informed consent/PIC) għal ċerti sustanzi kimiċi u pestiċidi perikolużi fil-kummerċ internazzjonali.
            
            
               Il-Konvenzjoni nfetħet għall-iffirmar waqt il-Konferenza Diplomatika Ministerjali li saret f’Settembru tal-1998 f’Rotterdam. Il-Komunità ffirmatha fil-11 ta’ Settembru 1998. Il-Konvenzjoni ta’ Rotterdam tfisser pass kbir ’il quddiem fir-regolazzjoni internazzjonali ta’ ċerti sustanzi kimiċi perikolużi, inklużi l-pestiċidi. L-għan tagħha huwa li tippromwovi r-responsabbiltà pparteċipata u l-isforzi koperattivi fost il-Partijiet fil-kummerċ internazzjonali ta’ dawn il-kimiċi, sabiex jitħarsu s-saħħa umana u l-ambjent minn ħsara potenzjali u ssir kontribuzzjoni għall-użu ambjentalment tajjeb tagħhom. 
            
            
               L-Unjoni implimentat il-Konvenzjoni bir-Regolament (UE) Nru 649/2012 tal-Parlament Ewropew u tal-Kunsill
                  1
               . Bis-saħħa tad-Deċiżjoni 2006/730/KE tiegħu tal-25 ta’ Settembru 2006
                  2
               , il-Kunsill iddeċieda li japprova l-Konvenzjoni f’isem il-Komunità Ewropea.
            
            
               Il-Konvenzjoni daħlet fis-seħħ fl-24 ta’ Frar 2004. It-tmien laqgħa tal-Konferenza tal-Partijiet (COP8) se ssir f’Ġinevra mill-24 ta’ April sal-5 ta’ Mejju 2017. Minbarra l-Unjoni, 27 mill-Istati Membri tagħha huma Partijiet f’din il-Konvenzjoni.
            
            
               Fuq il-bażi tar-rakkomandazzjonijiet tal-Kumitat ta’ Reviżjoni dwar Kimika (Chemical Review Committee/CRC), li huwa korp sussidjarju li jaqa’ taħt l-awtorità tal-Konferenza tal-Partijiet (Conference of the Parties/COP), is-COP mistenni jieħu deċiżjonijiet dwar l-inklużjoni ta’ aktar sustanzi kimiċi fl-Anness III tal-Konvenzjoni, li jagħmilhom suġġetti għall-proċedura tal-PIC. Is-sustanzi kimiċi rrakkomandati mis-CRC għall-elenkar fl-Anness III nstabu li jissodisfaw il-kriterji tal-Anness II tal-Konvenzjoni.
            
            
               Is-sustanzi kimiċi li s-CRC irrakkomanda li jiġu inklużi fl-Anness III tal-Konvenzjoni ta’ Rotterdam, jiġifieri l-karbofuran, il-karbosulfan, l-asbestos krisotilu, il-paraffini klorurati b’katina qasira, il-komposti kollha tat-tributiltin, it-triklorfon, il-fentijon (il-formolazzjonijiet b’Volum Ultra Baxx (ULV) b’640 g jew aktar ta’ ingredjent attiv/L) u l-formolazzjonijiet likwidi (konċentrat emulsjonabbli jew konċentrat solubbli) li fihom diklorur tal-parakwat fil-livell ta’ 276 g/L jew aktar, li jikkorrispondu għall-jon tal-parakwat fil-livell ta’ 200 g/L jew aktar, diġà huma suġġetti għal restrizzjonijiet fuq l-esportazzjoni skont il-liġi tal-Unjoni, li huma simili għal dawk skont il-Konvenzjoni. Għalhekk, il-Kummissjoni qed tipproponi lill-Kunsill deċiżjoni li tappoġġa, f’isem l-Unjoni, l-emendi tal-Anness III tal-Konvenzjoni tas-COP8.
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               
                  Il-bażi ġuridika proċedurali għad-Deċiżjoni tal-Kunsill proposta hija l-Artikolu 218(9) tat-TFUE, li huwa l-bażi xierqa għal att li jiddefinixxi l-pożizzjoni tal-UE f’“korp stabbilit permezz ta’ ftehim internazzjonali” (bħall-Konferenza tal-Parijiet għall-Konvenzjoni ta’ Rotterdam), meta dak il-korp jintalab jadotta atti li jkollhom effetti ġuridiċi.
               
               
                  Il-bażijiet ġuridiċi sostantivi huma l-Artikolu 207 u l-Artikolu 192 tat-TFUE, il-paragrafu 1, billi l-miżuri miftiehma skont il-Konvenzjoni ta’ Rotterdam, filwaqt li jeżerċitaw għan ambjentali, huma fil-parti l-kbira tagħhom ta’ natura marbuta mal-kummerċ.
               
            
            
               3.RIŻULTATI TAL-VALUTAZZJONIJIET EX-POST, TAL-KONSULTAZZJONIJIET MAL-PARTIJIET INTERESSATI U TAL-VALUTAZZJONIJIET TAL-IMPATT
            
            
               
                  Il-proposta għal Deċiżjoni tal-Kunsill li tistabbilixxi l-pożizzjoni li għandha tiġi adottata f’isem l-Unjoni Ewropea fir-rigward tal-proposti għal emendi tal-Konvenzjoni ta’ Rotterdam ma toħloq l-ebda rekwiżit ġdid li jorbot legalment. Is-sustanzi kimiċi kollha li huma proposti għall-inklużjoni fil-lista skont il-Konvenzjoni, diġà huma suġġetti għal restrizzjonijiet fuq l-esportazzjoni skont il-liġi tal-Unjoni, li huma simili għal dawk skont il-Konvenzjoni.
               
            
            
               4.IMPLIKAZZJONIJIET BAĠITARJI
            
            
               
                  Bħala Parti, l-UE trid tipprovdi kontribuzzjoni annwali għall-Fond Fiduċjarju tal-Konvenzjoni ta’ Rotterdam. Din il-kontribuzzjoni se tevolvi skont il-konklużjonijiet tad-diskussjonijiet fit-tmien laqgħa tal-Konferenza tal-Partijiet dwar il-baġit għall-perjodu 2018-2019. Il-kontribuzzjoni annwali mill-UE għall-2016 kienet tammonta għal madwar EUR 58000 li kienet koperta f’pagamenti eżistenti.
               
            
            
               5.ELEMENTI OĦRA
            
            
               
                  Il-proposta ma toħloq l-ebda rekwiżiti ġodda ta’ monitoraġġ jew ta’ rappurtar. Wara t-traspożizzjoni tal-elenkar adottati skont il-Konvenzjoni, fil-liġi tal-Unjoni, l-implimentazzjoni u r-rappurtar se jsiru f’konformità mal-arranġamenti eżistenti skont ir-Regolament (UE) Nru 649/2012.
               
            
            
               2017/0027 (NLE)
            
            
               Proposta għal
            
         
         
            
               DEĊIŻJONI TAL-KUNSILL
            
            
               li tistabbilixxi l-pożizzjoni li għandha tiġi adottata f’isem l-Unjoni Ewropea fil-Konferenza tal-Partijiet fir-rigward tal-proposti għall-emendi tal-Anness III tal-Konvenzjoni ta’ Rotterdam
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 192(1) u 207(3), flimkien mal-Artikolu 218(9) tiegħu,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)L-Unjoni Ewropea approvat il-Konvenzjoni ta’ Rotterdam dwar il-proċedura ta’ kunsens infurmat minn qabel għal ċerti sustanzi kimiċi u pestiċidi perikolużi fil-kummerċ internazzjonali (“il-Konvenzjoni ta’ Rotterdam”)
                  3
               , li daħlet fis-seħħ fl-24 ta’ Frar 2004.
            
            
               (2)Ir-Regolament (UE) Nru 649/2012 tal-Parlament Ewropew u tal-Kunsill
                  4
                jimplimenta l-Konvenzjoni ta’ Rotterdam fl-Unjoni.
            
            
               (3)Skont l-Artikolu 7 tal-Konvenzjoni ta’ Rotterdam, fil-Konferenza tal-Partijiet mistennija jittieħdu deċiżjonijiet dwar l-inklużjoni ta’ aktar sustanzi kimiċi fl-Anness III tal-Konvenzjoni fuq rakkomandazzjoni mill-Kumitat ta’ Reviżjoni dwar Kimika.
            
            
               (4)L-Unjoni għandha tiddetermina l-pożizzjoni li għandha tittieħed fil-Konferenza tal-Partijiet rigward l-inklużjoni ta’ aktar sustanzi kimiċi fl-Anness III.
            
            
               (5)Sabiex ikun żgurat li l-pajjiżi ta’ importazzjoni jkunu jistgħu jibbenefikaw mill-protezzjoni offruta bil-Konvenzjoni ta’ Rotterdam, jeħtieġ li tiġi appoġġata r-rakkomandazzjoni tal-Kumitat ta’ Reviżjoni dwar Kimika rigward l-inklużjoni, fl-Anness III tal-Konvenzjoni ta’ Rotterdam, tal-karbofuran, il-karbosulfan, l-asbestos krisotilu, il-paraffini klorurati b’katina qasira, il-komposti kollha tat-tributiltin, it-triklorfon, il-fentijon (il-formolazzjonijiet b’Volum Ultra Baxx (ULV) b’640g jew aktar ta’ ingredjent attiv/L) u l-formolazzjonijiet likwidi (konċentrat emulsjonabbli jew konċentrat solubbli) li fihom diklorur tal-parakwat fil-livell ta’ 276 g/L jew aktar, li jikkorrispondu għall-jon tal-parakwat fil-livell ta’ 200 g/L jew aktar. Dawn is-sustanzi diġà huma pprojbiti jew ristretti ħafna fl-Unjoni, u għaldaqstant huma suġġetti għal rekwiżiti tal-esportazzjoni li jmorru lil hinn minn dak li huwa meħtieġ skont il-Konvenzjoni ta’ Rotterdam.
            
            
               (6)Waqt is-seba’ laqgħa tal-Konferenza tal-Partijiet tal-Konvenzjoni ta’ Rotterdam huma mistennija jittieħdu deċiżjonijiet dwar l-emendi proposti għall-Anness III. L-Unjoni għandha tappoġġja dawn l-emendi.
            
            
               (7)Il-pożizzjoni tal-Unjoni fi ħdan il-Konferenza tal-Partijiet għandha għalhekk tkun ibbażata fuq din id-Deċiżjoni,
            
            
               ADOTTA DIN ID-DEĊIŻJONI: 
            
            
               Artikolu 1
            
            
               1. Il-pożizzjoni li għandha tiġi adottata f’isem l-Unjoni Ewropea fit-tmien laqgħa tal-Konferenza tal-Partijiet tal-Konvenzjoni ta’ Rotterdam hija li l-Unjoni għandha tappoġġa l-adozzjoni tal-emendi fl-Anness III tal-Konvenzjoni ta’ Rotterdam dwar il-Proċedura ta’ Kunsens Infurmat minn Qabel għal ċerti kimiċi u pestiċidi perikolużi fil-kummerċ internazzjonali fir-rigward tal-inklużjoni tal-karbofuran, il-karbosulfan, l-asbestos krisotilu, il-paraffini klorurati b’katina qasira, il-komposti kollha tat-tributiltin, it-triklorfon, il-fentijon (il-formolazzjonijiet b’volum ultra baxx (ultra low volume/ULV) b’640g jew aktar ta’ ingredjent attiv/L) u l-formolazzjonijiet likwidi (konċentrat emulsjonabbli jew konċentrat solubbli) li fihom diklorur tal-parakwat fil-livell ta’ 276 g/L jew aktar, li jikkorrispondu għall-jon tal-parakwat fil-livell ta’ 200 g/L jew aktar.
            
            
               2. Bidliet minuri għal din il-pożizzjoni jistgħu jiġu miftiehma mir-rappreżentanti tal-Unjoni, fid-dawl tal-iżviluppi fit-tmien laqgħa tal-Konferenza tal-Partijiet tal-Konvenzjoni ta’ Rotterdam, mingħajr deċiżjoni ulterjuri tal-Kunsill. 
            
            
               Artikolu 2
            
            
               Din id-Deċiżjoni għandha tidħol fis-seħħ fid-data tal-adozzjoni tagħha.
            
            
               Magħmul fi Brussell,
            
         
         
            
               
                     Għall-Kunsill
               
               
                     Il-President
               
            
         
         
            
                  
                     (1)
                  Ir-Regolament (UE) Nru 649/2012 tal-Parlament Ewropew u tal-Kunsill tal-4 ta’ Lulju 2012 dwar l-esportazzjoni u l-importazzjoni ta’ sustanzi kimiċi perikolużi (ĠU L 201, 27.7.2012, p. 60).
               
               
                  
                     (2)
                  Id-Deċiżjoni tal-Kunsill 2006/730/KE tal-25 ta’ Settembru 2006 dwar il-konklużjoni, f’isem il-Komunità Ewropea, tal-Konvenzjoni ta’ Rotterdam dwar il-Proċedura għall-Kunsens Infurmat bil-Quddiem għal ċerti kimiċi u pestiċidi perikolużi fil-kummerċ internazzjonali (ĠU L 299, 28.10.2006, p. 23).
               
               
                  
                     (3)
                  Id-Deċiżjoni tal-Kunsill 2006/730/KE tal-25 ta’ Settembru 2006 dwar il-konklużjoni, f’isem il-Komunità Ewropea, tal-Konvenzjoni ta’ Rotterdam dwar il-Proċedura għall-Kunsens Infurmat bil-Quddiem għal ċerti kimiċi u pestiċidi perikolużi fil-kummerċ internazzjonali (ĠU L 299, 28.10.2006, p. 23).
               
               
                  
                     (4)
                  Ir-Regolament (UE) Nru 649/2012 tal-Parlament Ewropew u tal-Kunsill tal-4 ta’ Lulju 2012 dwar l-esportazzjoni u l-importazzjoni ta’ sustanzi kimiċi perikolużi (ĠU L 201, 27.7.2012, p. 60).